คลังสรุปเก็บค่าต๋งแบงก์0.47%
"กิตติรัตน์"สรุปเก็บค่าธรรมเนียมแบงก์พาณิชย์ใช้หนี้กองทุนฟื้นฟูฯ0.47%ของฐานเงินฝากคาดเริ่มงวดแรก31กค.
13 ก.พ. 2555

"กิตติรัตน์"สรุปเก็บค่าธรรมเนียมแบงก์พาณิชย์ใช้หนี้กองทุนฟื้นฟูฯ0.47%ของฐานเงินฝากคาดเริ่มงวดแรก31กค.



กิตติรัตน์
นายกิตติรัตน์ ณ ระนอง รองนายกรัฐมนตรี และ รมว.คลัง แถลงว่า จากการหารือกับธนาคารแห่งประเทศไทย (ธปท.) และธนาคารพาณิชย์ ได้ข้อสรุปร่วมกันถึงการเก็บค่าธรรมเนียมเพื่อชำระหนี้กองทุนเพื่อการฟื้นฟูและพัฒนาระบบสถาบันการเงิน 1.4ล้านล้านบาท โดยจะมีการเก็บในอัตรา 0.47% ของฐานเงินฝาก โดยแบ่งเป็นการเก็บเงินในส่วนของสถาบันคุ้มครองเงินฝาก 0.01% และธปท. 0.46%
สำหรับการแก้ไขความเหลื่อมล้ำการทำธุรกิจระหว่างธนาคารพาณิชย์และธนาคารรัฐ จะเสนอคณะรัฐมนตรี (ครม.) ให้พิจารณาเก็บเงินค่าธรรมเนียมจากธนาคารรัฐในอัตรา 0.47% เช่นเดียวกัน แต่เงินที่ได้จะถูกนำเงินไปพัฒนาประเทศด้านอื่นแทน
ทั้งนี้หากกฎหมายผ่านสภาและไม่ติดขัดที่กระบวนการศาล ก็คาดว่า จะเริ่มเก็บงวดแรกได้ในวันที่ 31 ก.ค. 2555 ทำให้ปีงบประมาณ 2556 จะไม่มีภาระงบประมาณมาใช้ดอกเบี้ยกองทุนฟื้นฟูอีกต่อไป
นอกจากนี้จะมีการทบทวนวงเงินการคุ้มครองเงินฝากที่ตามกฎหมายจะลดเหลือบัญชีละ 1 ล้านบาท ภายในเดือนส.ค.นี้ ให้เพิ่มมากขึ้น โดยให้ฝ่ายที่เกี่ยวข้องไปพิจารณาว่าจะสามารถเพิ่มขึ้นในวงเงินเท่าใด